
                                   UVJETI SMJEŠTAJA NA PLOVILU

OPĆE OBAVEZE:  Korisnik izjavljuje da raspolaže potrebnom dozvolom za samostalno upravljanje brodom koja ukljucuje VHF i obavezuje se da će brod koristiti pažljivo i na način koji priliči savjesnom pomorcu. Obavezan je voditi privatni brodski dnevnik i u slučaju oštećenja brodski dnevnik predati u bazu, bez pismenog odobrenja ne smije sudjelovati u regatama, mora se propisno prijavljivati i odjavljivati i pridržavati se svih zakonskih odredbi, i ne smije prevoziti neprijavljenu robu koja podliježe carini ili zabranjene predmete. Nije dozvoljeno prepuštanje broda trećim osobama u cilju smještaja na plovilu uz ili bez novčane nadoknade, ukrcaj više osoba nego je navedeno u listi posade (crew list) ili nego što je dozvoljeno prema registraciji plovila, te plovidba noću kod nesigurnog vremena. Za tako nastale posljedice odgovornost snosi sam Korisnik.

PREUZIMANJE PLOVILA:  Korisniku se brod predaje subotom poslije 16 sati s napunjenim tankom za gorivo. Korisnik mora pomoću popisa opreme provjeriti stanje broda i potpunost opreme, i to potvrditi CHARTER TVRTCI. Uvjetno preuzimanje broda  od strane Korisnika važi kao potvrda ispravnosti, i on mora neposredno nakon isplovljavanja iz marine testirati sve sustave. Ako se utvrdi neki nedostatak, Korisnik mora o tome obavijestiti CHARTER TVRTKU. Ako to ne napravi, brod se smatra ispravno predanim. Kaucija se polaže kreditnom karticom (Visa, Diners, Master). CHARTER TVRTKA je ovlaštena pomoću kaucije naplatiti popravljanje štete koja nadilazi uobičajeno habanje i nije pokrivena osiguranjem, ali također i nadoknaditi izgubljenu opremu. Oštećenje na motoru (prouzrokovano nedostatkom ulja u motoru), te oštećenje na jedrima ne pokriva osiguranje pa troškove oštećenja snosi Korisnik broda, osim ako do oštećenja nije došlo usljed prirodnog trošenja materijala ili loma jarbola. Ako se brod vrati neoštećen i u zakazano vrijeme, kaucija se vraća bez odbitaka.

Ukoliko CHARTER TVRTKA – bez vlastite krivice – ne može predati brod, mora unutar 48 sati staviti na raspolaganje zamjenski brod (sličan ili bolji brod) te kompenzirati Korisnika za izgubljeno vrijeme povratom novca za vrijeme koje mu brod nije bio na raspolaganju.

POVRAT PLOVILA:  brod se treba, ukoliko nema drugog pismenog dogovora, vratiti

petkom do 20 sati/večer uoči primopredaje broda, dok se sama primopredaja broda vrši subotom do 9 sati u ugovoreno vrijeme na mjesto preuzimanja u ispravnom stanju, s punim rezervoarom goriva i sa punom opremom. Korisnik je obavezan utvrđene nedostatke i/ili izgubljene predmete pismeno navesti u popisu i tražiti potvrdu o urednom vraćanju. Također treba brodske isprave i dozvole ostaviti u brodu. Produljenje ugovorenog povrata broda moguće je samo uz odobrenje CHARTER TVRTKE. Kod zakašnjelog povrata broda korisnik plaća dodatne dane sukladno tome koliko je zakasnio s povratom. Povrat broda slijedi tek uplovljavanjem broda u polaznu luku.

ODUSTAJANJE OD BUKINGA:  U slučaju odustajanja do 8 tjedana prije početka plovidbe CHARTER TVRTKA će zadržati 25% cijene bukinga. Kod odustajanja unutar 8 tjedana od početka plovidbe CHARTER TVRTKA će zadržati 50% cijene bukinga. Kod odustajanja 4 tjedna od plovidbe CHARTER TVRTKA će zadržati 100% iznosa bukinga. Ukoliko do odustajanja od bukinga dođe uslijed više sile ili izuzetnih okolnosti (elementarne nepogode i dr.) CHARTER TVRTKA ima obvezu povrata Korisniku svih uplaćenih sredstava.
IZVANREDNE SITUACIJE:  Kod oštećenja, nasukavanja, kolizija ili drugih neuobičajenih situacija potrebno je poduzeti slijedeće mjere: korisnik mora odmah izvijestiti CHARTER TVRTKU koja će potom obavijestiti Korisnika o načinu izvršenja potrebnih radova i/ili zamjene opreme. Neovlašteni popravci i zamjena dijelova opreme bit će obavljena na trošak korisnika. Kod ostalih oštećenja na brodu ili ozljede osoba treba sastaviti točan zapisnik, koji opisuje vrijeme nezgode, točno mjesto nezgode, samu nezgodu i njen uzrok, te brodove, osobe i svjedoke koji su u tome sudjelovali, a sami događaj se mora prijaviti nadležnim službama. Zapisnik treba potvrditi i lokalna vlast (lučki kapetan, liječnik...) U svakom slučaju, Korisnik mora CHARTER TVRTKU odmah obavijestiti o takvim događajima. CHARTER TVRTKU se mora odmah obavijestiti i u slučaju ometanja broda od strane službi ili vanjskih osoba, i djelovati po njegovim uputama. U slučaju bilo kakvih neuobičajenih događaja, Korisnik se mora truditi da nastala šteta bude što manja. Ako se zbog nužde za vrijeme plovidbe ukaže neizbježna potreba za vanjskom pomoći trećih osoba, Korisnik se zbog moguće odštete mora truditi isposlovati najbolje uvjete. 

Korisnik se nadalje obavezuje da neće napustiti luku ili sidrište ukoliko jačina vjetra je ili se očekuje da će biti preko 30 čvorova ili ako su lučke vlasti zabranile plovidbu ili dok se ne otkloni šteta s bilo kojeg vitalnog dijela plovila kao što su motor, jedra, konopi, kaljužna pumpa, sidreno vitlo, navigacijska svjetla, kompas, sigurnosna oprema i sl. ili ako bilo koji od navedenih uređaja nije u ispravnom stanju. Korisnik neće napustiti luku ili sidrište bez dovoljne zalihe goriva i općenito kada su vremenski uvjeti ili stanje plovila ili njegova posada nesigurni ili dvojbeni. 

ODGOVORNOST:  Korisnik odgovara za prekršaje Uvjeta smještaju na plovilu i Ugovora o smještaju na plovilu i za svaku štetu za koju je osobno kriv. Ako se nakon preuzimanja broda pojave okolnosti ili neka šteta koja onemogućava daljnju plovidbu, onda Korisnik nema pravo na odštetu od strane CHARTER TVRTKE ako se radi o višoj sili (vremenska neprilika ili krivnja trećih osoba). Ako je prekid plovidbe uvjetovan nastalom štetom koja se ne može popraviti u primjerenom vremenskom roku, a koja je nastala zbog trošenja materijala i koju Korisnik nije primjetio za vrijeme preuzimanja broda ili krivnjom treće osobe, onda Korisnik za dane koje nije mogao koristiti brod ima pravo na srazmjernu kompenzaciju.

Svojim potpisom korisnik potvrđuje da je u cjelosti razumio Uvjete smještaja na plovilu, te da ih u potpunosti prihvaća.

U Zagrebu, dana 01.01.2007.

